open-index/open-wikipedia-markdown huggingface dataset:
Sibeaberε

Sibeaberε yε beaeε ne berε a asεm a ͻtwerεfoↄ no reda no adi no siiε. Yεtumi de agorↄmma no afadeε, wↄn nneyεε a wͻda no adi wͻ akenkansεm no mu no ahunu beaeε ne berε a ↄtwerɛfoↄ no adwini no siiε. Beaeε no bεtumi ayε akuraase, kuro kεseε mu, afuom anaa wiram, abↄntene, abosomfie ne adeɛ. 

Berε no nso bεtumi ayε anↄpa, awia, anwummerε, anadwo, ↄpε berε, ↄko berε, sogya aban berε so anaa ka-bi-ma-menka bi berε, afahyε berε ne ade. Saa ara na berε no nso bεtumi ayε tete berε, nnε mmerε, anaasε berε bi a εbεba (daakye).

## Baabi a menyaa mmoa firiiɛ
Adekyerԑ kwan a adesua no nnyinasoↄ ne ɔkyerɛkyerɛni

Adekyerԑ kwan a adesua no nnyinasoↄ ne ɔkyerɛkyerɛni yԑ adekyerɛ ne adesua kwan a ɔkyerɛkyerɛni na odi dwumadie no nyinaa. Ԑha no akↄyԑ sԑ Tikya na adwene ne nimdeɛ nyinaa wↄ ne tirim nti nimdeԑ no nyinaa firi Tikya nkyԑn na ↄde ma asuafoↄ. Asuafoɔ no deɛ wɔnnim hwee ne saa nti adekyerɛ akwan ahodoɔ a ɛhyɛ aseɛ no sԑ Tikya de redi dwuma a ɔntaa mfa asuafoↄ no nhyԑ adesua no mu. Afei nso, ɔkyerɛkyerɛni ntaa mmisa n'asuafoɔ no nsɛm. Yɛfrɛ no *teacher-centred method* wɔ Borɔfo Kasa mu.

## Adekyerԑ kwan a adesua no nnyinasoↄ ne ɔkyerɛkyerɛni ho nhwɛsoɔ
Adekyerԑ kwan a adesua no nnyinasoↄ ne ɔkyerɛkyerɛni ho nhwɛsoɔ bi ne Ɔkakyerɛ anaa *lecture method*, Ɔyikyerԑ anaa *demostration method* ne deɛ ɛkeka ho. Wɔtaa de saa adekyerɛ kwan yi di dwuma wɔ suapɔn adesua ne adekyerɛ mu pa ara.

## Baabi a menyaa mmoa firiiɛ
Adekyerɛ ne adesua kwan a ne nnyinasoɔ ne asuafoɔ

Adekyerɛ ne adesua kwan a ne nnyinasoɔ ne asuafoɔ yi mu no, ɔkyerɛkyerɛni no gyae adesua no nyinaa ma asuafoɔ no. Berԑ biara mu no, Tikya wↄ suadan no mu nanso ne dwuma a ɔdi ara ne sԑ, ↄma akwankyerԑ, ↄtenetene, ↄboa asuafoↄ nanso ɔmfa ne ho nhyԑ adesua no mu pii. Yɛfrɛ no *student-centred method* wɔ Borɔfo Kasa mu.

## Adekyerԑ kwan a adesua no nnyinasoↄ ne ɔkyerɛkyerɛni ho nhwɛsoɔ
Adekyerԑ kwan a adesua no nnyinasoↄ ne ɔsuani no ho nhwɛsoɔ bi ne Agorↄ dwumadie anaa *role play*, Mpԑnsԑmpԑnsԑmu anaa *discussion*, Adwenkyerԑ anaa *Brainstorming*, Ɔyikyerԑ anaa *Demonstration*, Ɔyԑkyerԑ anaa *dramatization* ne adeԑ. 

## Baabi a menyaa mmoa firiiɛ
Mpԑnsԑmpԑsԑmu Adekyerɛ kwan

Mpԑnsԑmpԑsԑmu Adekyerɛ kwan yԑ adekyerԑ kwan a akyerԑkyerɛfoↄ de adesuadeԑ to dwa ma asuafoↄ nso nam so da wↄn nimdeԑ, suahunu, nsusuiԑ ne nokwasԑm a wↄnim fa adesua no ho adi. Ԑtↄ da bi a, ↄde atifi asԑm no to hↄ a, ↄno ankasa tumi di anim mpԑnsԑmpԑnsԑmu no anim. Ԑtↄ da nso a ↄkyekyԑ asuafoↄ no mu akuo akuo na wayi kuo biara mu kannifoↄ na ↄde dwumadie ahyԑ wↄn nsa enti sԑ wↄkↄ akuo no nhyiamu a, ↄkannifoↄ no di anim ma wↄpԑnsԑmpԑnsԑm ↄhaw no mu. Adwenkyerԑ a ԑbԑba no na watwerԑ na wↄn abԑka deԑ wↄnya firii nhyia no mu. 

Saa adekyerԑ kwan yi mu no, ɔkyerɛkyerɛni no nni dwuma kԑse pii. Ɔde ɔhaw no to hↄ a, ↄgyae ma asuafoɔ no nso pԑnsԑmpԑnsԑm mu. Deԑ ↄyԑ ne sԑ, ↄma akwankyerԑ na afei ɔtenetene asuafoɔ no mfomsoↄ. Ԑsiane sԑ ԑbue kwan ma asuafoↄ no nyinaa tumi da wↄn nimdeԑ adi no nti asuafoɔ no de wↄn ho hyԑ adekyerԑ ne adesua no mu ma ano nkitahodie mapa kↄ so wↄ asuafoↄ mu. Akyerɛkyerɛfoɔ taa de di dwuma pa ara ԑfiri sԑ ԑyԑ ma gyinapԑn biara mu adekyerԑ.

## Mpԑnsԑmpԑsԑmu Adekyerɛ kwan so mfasoɔ
Adekyerɛ kwan yi boa asuafoↄ no ma wɔyԑ mfeefeemu ԑfiri sԑ wogyina so pɛ adesua bi ho mmuaeɛ. Afei nso, asuafoↄ no nyinaa de wↄn ho hyԑ adesua no mu enti ԑma adesua no yԑ anika na ɛma asuafoɔ dwene sɛ ankorɛankorɛ na wɔtumi kyerɛ wɔn adwene wɔ adesua bi mu. Deɛ ɛtwa toɔ no, ɔkyerɛkyerɛni bi gyina saa adesua kwan yi so kari hwԑ sԑ asuafoɔ no ani gye adesua no ho anaa. 

## Baabi a menyaa mmoa firiiɛ
Oyikyerɛ Adekyerɛ kwan

Oyikyerԑ akwan yԑ otie-hwԑ nkyerԑkyerԑmu a akyerԑkyerԑfoↄ nam ↄkakyerԑ so ma asuafoↄ hunu ԑkwan a biribi fa so ba ne sԑdeԑ biribi kↄwie. Adekyerԑ ↄkwan a wↄfa so de nimdeԑ ma wↄ berԑ a ↄde adeyԑdeԑ bi da adesua mu suahunu bi adi kyerԑ asuafoↄ. Ԑtaa de adwenesu a ԑwↄ adesua bi mu ne nnoↄma bi ho nteaseԑ to dwa. Adesua kwan yi mu no, asuafoↄ no tumi di nkitaho wↄ akadeԑ a wↄde redi dwuma no ho. 

Adekyerԑ kwan wei mu no, asuafoↄ no tumi yԑ oyikyerԑ no sԑ ankorԑankorԑ ԑnna wↄtumi nso di dwuma no akuo akuo. Deԑ ԑyԑ anika wↄ oyikyerԑ ho ne sԑ, ↄkyerԑkyerԑni ne osuani no nyinaa tumi yԑ oyikyerԑ no yei te saa ɛfiri sɛ berԑ a akyerԑkyerԑfoↄ no reyi akyerԑ no na asuafoↄ no nso kutakuta akadeԑ no mu.

Deɛ ɛyɛ wɔ oyikyerԑ adekyerԑ akwan ho ne sɛ, ɛma asuafoↄ no de wↄn ho hyԑ adesua no na ɛsane ma wɔdwene kↄ akyire na wↄnya adesua bi mu nhunumu na wɔgyina so si gyinaeԑ. Afei nso, ɛma asuafoↄ ani gye ԑfiri sԑ wↄnya kwan sosↄ adekyerԑdeԑ bi a wↄnhunu bi da mu ma wↄnya suahunu pii.

## Baabi a menyaa mmoa firiiɛ
Agorↄ dwumadie Adekyerɛ kwan

Agorↄ dwumadie Adekyerɛ kwan yԑ adekyerɛ kwan a yɛde dwumadie bi hyehyɛ asuafoↄ no nsa ma wↄda no adi te sɛ deɛ ɛresi pɛpɛɛpɛ. Ԑtↄ da bi a yɛma asuafo no di dwuma sɛ ebia, wɔyɛ papa, maame, polisini, sikani nɛɛse, ↄkyerεkyerεni, dɔkota ne deɛ ɛkeka ho ma wɔda saafoɔ yi dwumadie adi pɛpɛɛpɛ. 

Sԑ wɔda nneyeɛ no adi te sԑ deԑ wↄredi agorↄ a, yɛfrɛ no agorↄ dwumadie. Wɔfa wɔn ho sɛ wɔyɛ nnipa bi wɔ tebea bi mu. Asuafoↄ nam so da nnipa ne abↄdeԑ a atwa wↄn ho ahyia nneyԑԑ adi na wↄsua nnipa bi suban wↄ berԑ tiawa bi mu. 

Asuafoↄ fa ԑkwan bi so da nsɛm bi adi te sɛ ɛresi ara nie na ama asufoɔ ahunu emu nokwasɛm. Deԑ akyerԑkyerԑfoↄ taa yԑ ne sԑ wↄde dwumadie no hyehyԑ asuafoↄ no nsa na wↄde mmerԑ tiawa bi akyerԑ wↄn deԑ wↄnyԑ ansa na wↄadi dwuma wↄ asuafoↄ nkaeԑ no anim. Me suani, wokari a mfasodeԑ bԑn na ԑwↄ saa kwan yi ho.

## Baabi a menyaa mmoa firiiɛ
Nsɛmmisa ne mmuaeɛ Adekyerԑ Kwan

Nsɛmmisa ne mmuaeɛ Adekyerԑ Kwan yԑ adekyerԑ kwan a akyerԑkyerԑfoↄ nam so de adesua ho nimdeԑ ma asuafoↄ berԑ a wↄde biribi to adesuafoↄ anim de hwehwԑ sԑ asuafoↄ bԑma no anya ԑso nsunsuansoↄ. Nsԑmmisa ne mmuaeԑ adekyerԑ akwan mu no, botaeԑ no nyinaa ne sԑ ԑrepԑ anya adwene mu botaeԑ bi na ԑde nimdeԑ bi apue dwa. Yei ho hia ɛfiri sɛ, nimdeԑ nyinaa wↄ abofra nkyԑn na ɔkyerɛkyerɛni no ntumi nkyerԑ biribi a abofra no nnim yie nti sɛ ɔbɛtumi ahu n'adwene a gye sɛ ɔde nsԑmmisa  twetwe mmuaeԑ no. Saa adesua kwan yi boa pa ara. 

Nnema a ɛyɛ wɔ saa adekyerɛ kwan yi ho ne sɛ, berԑ a ɔkyerɛkyerɛni rebisa nsԑm no, ↄhunu asuafoↄ no mmↄdemmↄ, deε wↄhia ne deε wↄn ani gye ho. Afei, ɛma asuafoↄ no de wↄn ho hyԑ adesua no mu na ɔtumi de kyerԑ adeԑ wↄ gyinapԑn biara mu. Deԑ ԑnyԑ wↄ ho ne sɛ, ɛyԑ den sԑ ɔkyerɛkyerɛni bɛtumi asiesie nsԑmmisa papa ama asuafoɔ no na ɔntumi mfa nkyerԑ adesua no nyinaa.

## Baabi a menyaa mmoa firiiɛ
Adekyerɛ Aboadeɛ

Adekyerɛ aboadeɛ yɛ nneɛma anaa akadeɛ bi a ɔkyerɛkyerɛni bi de ka n’adekyerɛ ho ma adekyerɛ no wie mudi na atumi aboa ama asuafoɔ no ate adekyerɛ no ase yie. Ɛyɛ nneɛma binom a ɛboa ma adekyerɛ wie pɛyɛ. Akadeɛ ahodoɔ a kyerɛkyerɛni de di dwuma wɔ adekyerɛ mu ma adekyerɛ wie pɛyɛ na asuafoɔ nso nya nteaseɛ a ɛfata. 

## Adekyerɛ Aboadeɛ Nkyekyɛmu

* Aboadeɛ a yɛde yɛn ani hwɛ 
* Aboadeɛ a yɛde yɛn aso tie
* Aboadeɛ a yɛde yɛn ani hwɛ san de yɛn aso te no berɛ korɔ no ara 
* Aboadeɛ a yɛtumi de yɛn nsa ka 

## Adekyerɛ aboadeɛ so mfasoɔ
Adesua aboadeɛ boa ma asuafoɔ no nya adesua no mu suahunu a ɛfata, ɛma adekyerɛ no yɛ mmrɛ, ɛma asuafoɔ no nya adesua no mu nteaseɛ a ɛfata, ɛsan boa ma wɔkaakae deɛ wɔakyerɛ wɔn no na ɛka wɔn tiri mu nso.  Afei nso, ɛboa ma asuafoɔ no sua deɛ ɛwɔ sɛ wɔhunu pɔtee na ɛboa ma asuafoɔ no de wɔn ho hyɛ adekyerɛ ne adesua no mu pa ara. Yei nyinaa ma adekyerɛ ne adesua yɛ anika na ɛboa ma nkitahodie a ɛfata kɔ so wɔ suadan no mu.

## Baabi a menyaa mmoa firiiɛ
Aboadeɛ a yɛde yɛn ani hwɛ

Aboadeɛ a yɛde yɛn ani hwɛ yɛ aboadeɛ a asuafoɔ no de wɔn aniwa hwɛ. Sɛ ɔkyerɛkyerɛni no de aboadeɛ a ɛte sei redi dwuma wɔ n’adekyerɛ mu a, asuafoɔ no dwumadie ara ne sɛ wɔde wɔn aniwa bɛhwɛ aboadeɛ no. 

Yei tumi boa ma wɔnya nkyerɛmu a ɔkyerɛkyerɛni no de rema wɔn no ho mfoni na aboa ama ne nteaseɛ ayɛ mmrɛ. Yeinom mu bi ne mfoni a yɛde agu dan ho, mfoni a ɛgu kaade so, deɛ ɛwɔ kɔmputa anaa TV so, kyaate ahodoɔ (charts), graafo (graphs), maapo (maps) ne deɛ ɛkeka ho.

## Baabi a menyaa mmoa firiiɛ
Aboadeɛ a yɛde yɛn aso tie

Aboadeɛ a yɛde yɛn aso tie yɛ adesua aboadeɛ a asuafoɔ no de wɔn aso teɛ. Sɛ ɔkyerɛkyerɛni no de aboadeɛ a ɛte sei redi dwuma wɔ n’adekyerɛ mu a, asuafoɔ no dwumadie ara ne sɛ wɔbɛyɛ komm atie. Yeinom mu bi ne radio, afidie a yɛde kye kasa/rekɔɔda (tape recoder), afidie a yɛde tie nnwom ne deɛ ɛkeka ho. Aboadeɛ yi bi ho mfonini na ɛwɔ fam ha yi.

## Baabi a menyaa mmoa firiiɛ
Aboadeɛ a yɛde yɛn ani hwɛ san de yɛn aso tie no berɛ korɔ no ara

Aboadeɛ a yɛde yɛn ani hwɛ san de yɛn aso tie no berɛ korɔ no ara yɛ adesua aboadeɛ a berɛ a ɛreyi sini bi akyerɛ no na ɛmu kasa no reda adi. Aboadeɛ yi boa ma asuafoɔ no hwɛ deɛ ɛrekɔ so no san tie ɛmu nsɛm no berɛ korɔ no ara. 

Asuafoɔ no ani ne wɔn aso na wɔde di dwuma wɔ berɛ a kyerɛkyerɛni no de aboadeɛ a ɛte sei redi dwuma. Aboadeɛ yinom bi ne TV, Sini, kasa mfoni, kɔmputa ne deɛ ɛkeka ho. 

## Baabi a menyaa mmoa firiiɛ
Ɔyԑkyerԑ Adekyerԑ kwan.

Ɔyԑkyerԑ Adekyerԑ kwan yɛ adekyerԑ kwan a ԑfa ahwԑgorↄ kwan bi te sԑ anansesԑntoɔ, agorↄ dwumadie ne agorↄ ahodoↄ so de nimdeԑ ma asuafoↄ. Ԑha no wↄde asuafoↄ hyԑ nkitahodie mapa bi mu. Ɔkyerɛkyerɛni no hwԑ de agofomma dwumadi hyehyԑ asuafoↄ nsa ma wↄsua no bԑyԑ mmerԑ kakra ansa na asuafoↄ no abԑyԑ ↄyԑkyerԑ. 

Ɔyԑkyerԑ ne agorↄ dwumadie reyԑ asԑ nanso nsonsonoeԑ kakra wↄ mu. Ɔyԑkyerԑ mu no, ɔkyerɛkyerɛni no kyerԑ asuafoↄ no deԑ wↄbԑka ma wↄsua no mmerԑ pii nanso agorↄ deԑ mmerԑ tiawa bi mu na wↄde to wↄn anim. Deԑ ԑyԑ wↄ ↄyԑkyerԑ kwan ho ne sɛ, ɛma asuafoↄ no ani gye na wɔndom akyɛdeɛ anaa talԑnte a ԑwↄ asuafoↄ no mu nso pue. Deԑ ԑnyԑ wↄ ho ne sɛ ɛgye mmerԑ na ɛmu anigyeԑ no nti woanhwԑ yie a asuafo no bԑhwԑ nanso wↄnsua hwee.

## Baabi a menyaa mmoa firiiɛ
Adwenkyerԑ Adekyerԑ kwan

Adwenkyerԑ Adekyerԑ kwan yԑ ↄhaw mu nsiano adekyerԑ kwan a ԑkuo anaa ankorԑankorԑ nam so de kyerԑ adeԑ. Saa kwan yi mu no asuafoↄ kyerԑ wↄn adwene na wↄpԑnsԑmpԑnsԑm adesua no mu. Saa adekyerԑ kwan yi mu no wobԑtumi ayԑ wↄ akuo akuo mu anaa nso sԑ wode ankorԑankorԑ bԑyԑ. 

Akyerɛkyerɛfoɔ taa hwԑ nnipa a wode wↄn bԑkↄ kuo biara no mu yie sԑdeԑ ԑbԑyԑ a asuafoↄ a wↄwↄ nimdeԑ ahodoↄ bԑfrafra akuo ahodoↄ no mu. na sԑ sԑ ekuo no nya ↄkannifoↄ baako ne ↄtwerԑfoↄ baako. Ԑsԑ sԑ ↄtwerԑfoↄ no hwԑ sԑ adwenkyerԑ biara renyera. Ԑsԑ sԑ wopa beaeԑ a obiara bԑnya baabi atena yie na fa akadeԑ biara a ekuo no mu nnipa bԑhia ma wↄn. Ebi ne nkrataa, kaade, twerԑdua ne adeԑ.

Wɔ saa adekyerɛ kwan yi mu no, ɔkyerɛkyerɛni no ma asuafoↄ no nhunu ↄhaw ne botaeԑ a ɔpԑ sԑ asuafoↄ no dwene ho no na ɔma wↄnhunu hia a wɔn adwenkyerԑ ho hia. Mpɛn pii no, akyerɛkyerɛfoɔ no ma ankorԑankorԑ di kan dwene ↄhaw no ho na ↄkyerԑ n’adwene ɔwie a, ↄne ne kuo no kyɛ adwene a wanya no na afei ԑkuo no pԑnsԑmpԑnsԑm mu.

## Baabi a menyaa mmoa firiiɛ
Kasa Nkyerɛaseɛni

Kasa nkyerεaseni yɛ obi a ɔte anyɛ koraa no, kasa mmienu na ɔwɔ nimdeɛ wɔ kasa nkyerɛaseɛ nhyehyɛeɛ ho na ɔtumi de nteaseɛ a ɛwɔ atwerɛ bi mu no firi kasa bi mu kɔ kasa foforɔ mu na ͻtumi kenkan ne nyinaa sane twerε ne nyinaa. Sε obi nimdeε a ͻwͻ wͻ kasa baako mu no wɔ fam sene baako a, ɔrentumi nyɛ kasa nkyerεaseni. Afei nso, ɛsɛ sɛ kasa nkyerɛaseni no nya fapem papa wͻ kasa ahodoͻ sua ho, na ɛno ne adehiadeɛ a ɛboa ma kasa nkyerɛaseɛ wie pɛyɛ.

Wei kyerɛ sɛ, ɛsɛ sɛ kasa nkyerɛaseni no wͻ nimdeɛ mapa wͻ kasa pͻtee a atwerɛ no firi mu ne kasa a ͻrekyerɛ aseɛ akͻ mu no mu ne ɛho amammerɛ nyinaa. Saa nimdeε yi hia pa ara ɛfiri sɛ, nkyerɛaseɛ no nnyina kasa ahodoͻ mmienu no nko ara so, na mmom εgyina amammerɛ mmienu so.  Nkyerεaseni no nimdeε wͻ amammerε no ho no bεboa ama wahunu deε εsε sε ͻka ne deε εnsε sε ͻka. 

Onipa biara a ͻkyerɛ kasa ase sɛ n’adwuma no, ɛsɛ sɛ ͻtumi yɛ ntamagyinafoͻ ma aman ne amammerɛ ahodoͻ no. Yei kyerɛ sɛ, ɛsɛ sɛ kasa nkyerɛaseni no wͻ nimdeɛ mapa wͻ kasa pͻtee a atwerɛ no firi mu ne kasa a ͻrekyerɛ aseɛ akͻ mu no mu ne ɛho amammerɛ nyinaa. Saa nimdeε yi hia pa ara ɛfiri sɛ, nkyerɛaseɛ no nnyina kasa ahodoͻ mmienu no nko ara so, na mmom εgyina amammerɛ mmienu so. Nkyerεaseni no nimdeε wͻ amammerε no ho no bεboa ama wahunu deε εsε sε ͻka ne deε εnsε sε ͻka.

Afei nso, ansa na kasa nkyeɛaseni bɛkyerɛ atwerɛ bi ase no, ɛsɛ sɛ ͻpɛ akwan ahodoͻ a ɛdi mu a ɛbɛboa no ama wanya atwerɛ no mu nteaseɛ kann. Yei kyerɛ sɛ, ɛsɛ sɛ ͻdwene na ͻsusu ho yie kͻpem sɛ ͻbɛnya nteaseɛ a ɛdi mu pa ara a ɛmu da hͻ ne ͻkwan pa a ͻbɛfa so adane atwerε no akͻ kasa foforͻ mu.

## Baabi a menyaa mmoa firiiɛ
Baelingualism

Baelingualism yɛ tebea a ankorɛankorɛ anaa ɔman bi wɔ ɔkasa mmienu anaa deɛ ɛboro saa ho nimdeɛ na wɔde saa kasa mmienu yi ho nimdeɛ di dwuma wɔ wɔn daa daa asetena mu. Baelingualism yɛ tebea bi a ɛwɔ sɛdeɛ obiara hunu no. Ɛbinom ka sɛ, baelingualism rentumi nyɛ ɔkasa mmienu nko ara ho nimdeɛ a obi wɔ na mmom ɛbɛtumi ayɛ ɔkasa a ɛboro mmienu anaa dodoɔ biara onipa no wɔ ho nimdeɛ. Yei nti, baelingualism bɛtumi ayɛ ankorɛankorɛ bi nimdeɛ a ɔwɔ wɔ ɔkasa mmienu anaa deɛ ɛboro saa ne sɛdeɛ wɔde kasa ahodoɔ yi nyinaa di dwuma. 

## Baelingualism ahodoɔ
Baelingualism gu mu ahodoɔ mmienu. Deɛ ɛdi kan ne baelingualism a ɛsi prɛko pɛ (simultaneous bilingualism). Yei si wɔ berɛ a wɔawo abɔfra bi ato kasa abien bi mu. Eyi boa ma abofra no sua ɔkasa abien no nyinaa wɔ berɛ koro no ara mu. Baelingualism a ɛtɔ so mmienu yɛ baelingualism a ɛba akyiri. Yei si wɔ berɛ a abɔfra bi anya mfeɛ nsia (6) de kɔ nson (7) mu na ɛho bɛhia sɛ ɔsua ɔkasa foforɔ bi de ka deɛ ɔnim dedaw no ho. Nhwɛsoɔ ne sɛ, sɛ abofra bi wɔ ɔkasa bi ho nimdeɛ na ɛsiane sɛ n’awofoɔ atu akɔtena baabi foforo a ehia sɛ abofra no sua beae foforɔ yi kasa ka deɛ ɔnim deda no ho. 

## Baeɛ a menyaa mmoa firiiɛ
Kubease

Kubease yɛ kuropɔn a ɛwɔ Asante mantam. Sɛ worehwehwɛ faako a Kubease wɔ a ɛbɛn Besease kuro dua no. Abakɔsɛm kyerɛ sɛ papa bi na kɔɔ ahayɔ na na ɛkɔm de no nti ɔkɔsoeɛ Kube dua kɛseɛ bi ase pɛɛ biribi diiɛ. 

Wei bɛyɛɛ adeɛ a dabiara na ɔbɔfoɔ yi yɛ enti ɔhunu sɛ ɛhɔ yɛ baabi a ɔbɛtumi abɔ kuro atena nti ɔne ne yere tu bɛtenaa hɔnom bɔɔ kuro no maa nipa tutu bɛtena hɔ. Wei na maa yɛbɛnyaa din Kubease no.

## Baabi A Menyaa Mmoa Firiiɛ
Barekɛse

Barekɛse yɛ kuropɔn a ɛwɔ Kumase a nsuo din na da so. Tete abakɔsɛm ma no da adi sɛ na nsuo mmienu bi da hɔ a na yɛfrɛ no Bare kɛseɛ, ne Bare kumaa. Nnipa wɔte hɔ no bi ma yɛnya no nteaseɛ na nsuo no ankasa din ne Bare. 

Abakɔsɛm kyerɛ sɛ nkurofoɔ bi kɔtoo sɛ nsuo bi da baabi na wɔkɔ bɔɔ wɔn akura wɔ asuo no ano. Ɛwom wɔ mu a na na nipa pii tutu bɛkaa hɔnon maa hɔ bɛyɛɛ kuro. Kuro a ɛbɛn Barekɛse yɛ Asuminya.

## Baabi A Menyaa Mmoa Firiiɛ
Kumawu

**Kumawu** yɛ kuro bi din. Abakɔsɛm kyerɛ sɛ Ɔkɔmfo Anokye na dua nnua mmienu wɔ mmeaeɛ mmienu. Ɔdua baako wɔ Kumase na ɔdua baako wɔ kuro baako so.  

Na baako wuieɛ nti na wɔka sɛ kum dua no awu na maa yɛbɛnyaa din Kumawu no. Eduamuyao yɛ kuro a ɛbɛn Kumawu. Kumawu yɛ dua din.

## Baabi A Menyaa Mmoa Firiiɛ
Ɔboase

Oboase yɛ kuro a ɛboɔ din na da so. Tete abakɔsɛm kyerɛ sɛ wɔn a wɔkyekyeree kuro yi no na wɔte ɛboɔ kɛseɛ bi mu. Ɛsiane sɛ na abotan akɛseɛ mu na na wɔhyɛ nti no sɛ ɛduru ako na atamfo no ntumi nya wɔn ntwi mfa wɔn so. 

Enti wei maa nkurɔfoɔ bebree ani bɛgyee saa beaeɛ hɔ na wɔyɛɛ wɔn adwene sɛ wɔbɛtu abɛtena hɔ maa wɔkyekyeree kuro no wɔ hɔ maa ɛhɔ trɛeɛ ma yɛbɛnyaa edin Oboase. Tutuka yɛ kuro a ɛbɛn Oboase. Woduru Oboase nnɛ yi a, wohunu sɛ nkuro no dodoɔ no ara sisi abotan so.

## Baabi A Menyaa Mmoa Firiiɛ
Kasa Nkyerɛaseɛ

Kasa Nkyerεaseε yɛ sɛ woresesa atwerɛ bi mu adwenemu anaa ne nteaseɛ no afiri kasa bi mu akɔ kasa foforɔ mu. Yei te saa ɛfiri sɛ, wɔ kasa nkyerεaseε mu no, deε ͻrekyerε kasa no ase no yiyi adwenemu a ɛwɔ asɛm bi mu na ͻde ato dwa wɔ kasa foforɔ mu. Sε yεka adwenemu a, εyε nteaseε a εwͻ asεm a obi aka anaa watwerε mu, anaa nso, adeε pͻtee a obi pε sε ͻka kyerε n’atiefoͻ anaa n’akenkanfoͻ. Kasa nkyerεaseε mu no, εyε a nkyerεaseε no gyina nteaseε no so, na mmom εnyε nsεmfua no a wͻde adi dwuma no nko ara so.

Kasa ahodoɔ mmienu mu nko ara ne kasa nkyerεaseε kɔ so. Saa kasa ahodoɔ yi ne deɛ wͻde atwerε adeε a yεrebεkyerε aseε no deɛ yɛfrɛ no *Source Language / source Text* *ne* kasa a yεrekyerε biribi ase akͻ mu a yɛfrɛ no *Target language*. Kasa Nkyerεaseε gu ahodoͻ mmienu. Yei ne atwerε nkyerεaseε *(translation)* εnna yεwͻ kasa nkyerεaseε *(interpretation).*

Nkyerεaseε biara wͻ nnyinasoͻ. Saa nnyinasoɔ yi ne adwenemu/nteaseɛ, kasa ne atwerɛ. Saa nnyinasoɔ yi na εka bom ma nkyerεaseε biara di mu.

## Baabi a mnyaa mmoa firiiɛ
Yehowa

Yehowa yɛ Onyankopɔn din a yɛakyerɛ ase afi Hebri kasa mu aba Twi kasa mu. Hebri nkyerɛwde nnan a wɔde gyina hɔ ma edin no ne יהוה (YHWH), na wɔfrɛ no Tetragrammaton. Yennim ɔkwan pɔtee a na wɔfa so bɔ din no wɔ tete Hebri kasa mu, nanso ɛnyɛ nnɛ na wofii ase frɛɛ no Yehowa wɔ Twi kasa mu. 

Yehowa yɛ Onyankopɔn din, na ɔno nko ara na saa din no da no so.  Ɛdin no fi Hebri adeyɛ asɛm bi mu, deɛ saa asɛm no kyerɛ ne, “ɛyɛ hɔ.” Abenfoɔ binom susu sɛ ɛdin no kyerɛ “Deɛ Ɔma Ɛyɛ Hɔ.” Ɛdin no nkyerɛase no fata Onyakopɔn pa ara efisɛ ɔno na ɔbɔɔ biribiara, na nea ɔbɔ ne tirim sɛ ɔbɛyɛ biara nso, ɔma ɛyɛ hɔ.  Saa din yi dii kan puee Twi Bible mu wɔ nkyerɛase a Johann Gottlieb Christaller yɛe wɔ afe 1871 no mu.na Owura William Tyndale na ɔdii kan de saa din yi dii dwuma wɔ Borɔfo Kasa mu wɔ afe apem ahanum aduasa (1530).

Yehowa na Bible ka ne ho asɛm sɛ nokware Nyankopɔn no, na ɔno na ɔbɔɔ biribiara. Ɔno na odiyifo Abraham ne odiyifo Mose som no, na ɔno ara na Yesu nso som no. Ɔnyɛ ɔman baako Nyankopɔn, na mmom ɔyɛ “asase nyinaa” Nyankopɔn.

## Baabi a menyaa mmoa firiiɛ
Kwaaso

Kwaaso yɛ kuro bi din. Abakɔsɛm kyerɛ sɛ opanin bi a na wɔfrɛ no Amoako ne ne kraman kɔɔ afuom sɛ ɔrekɔdɔ. Ɔkɔ kɔduruu baabi no na wabrɛ na na ɛkɔm nso de no. Opanin yi tenaa ase pɛɛ aduaba bi diiɛ. Na ɛwɔ sɛ ɔpɛ aduane no bi ma kraman no nti asuo bi a na ɛda hɔ na ɔkɔyii nam wɔ mu de maa aboa yi.

Na ɔtaa yɛ saa nti n'ani bɛgyee saa beaeɛ hɔnom nti ɔyɛɛ n'adwene sɛ ɔbɛbɔ ne yere amaneɛ na wakɔbɔ wɔn akuraa wɔ hɔ. Ɔbofoɔ yi ne ne yere kɔbɔɔ wɔn sese wɔ saa asuo yi ho na wɔfrɛ no "Amoako asuo kwao". Ɛwom wɔ mu a na nnipa bebree tutu bɛtenaa hɔ maa ɛhɔ bɛdane kuro kɛseɛ. Ɛdidi so a na wɔtwaa din no so bɛfrɛɛ no Kwaaso ma yɛnyaa saa din no. Kwaaso bɛn Kwamekrom.

## Baabi A Menyaa Mmoa Firiiɛ
Nsuta

Nsuta gyina hɔ ma nsuo ntaa. Abakɔsɛm kyerɛ mu sɛ nnipa a ɛdi kan kɔɔ kuro no so na bɔɔ wɔn sese wɔ hɔ. Na nsuo mmienu ate ne ho wɔ saa kuro no so. 

Wɔn a wɔkyekyeree kuro no kɔhunuu saa asuo mmienu yi εγɛɛ wɔn nwanwa sɛ beaeɛ bɛn na nsuo mmienu wɔ ho yi ɛfiri sɛ na wɔnhunu bi mpaninsɛm da. Ɛmaa wɔbɛfrɛɛ no Nsuo ntaa ɛsiane sɛ na ɛyɛ asuo mmienu no edidi mu saa na abɛdane Nsuta. Amangoase yɛ kuro a ɛbɛn Nsuta wɔ Asante mantam.

## Baabi A Menyaa Mmoa Firiiɛ
Dekyɛmso

Dekyɛmso yɛ kuropɔn a wɔ Kumase. Ɛyɛ nsuo din na da so. Nsuo no din de "Dekyɛm". Tete abakɔsɛm kyerɛ sɛ wɔn a wɔkɔ kyekyeree kuro no na kɔtoo saa nsuo no wɔ saa beaeɛ hɔnom. 

Nnipa a ɛdii kan kɔɔ kuro no so na bɔɔ wɔn sese wo hɔ. Ɛwom wɔ mu a na nnipa bebree tutu bɛtenaa hɔ maa hɔ bɛdanee kuro kɛseɛ. Ɛyɛɛ kakra no wɔde nsuo no din "Dekyɛm" too kuro no maa ɛbɛyɛɛ Dekyɛmso. Ɛbesi nnɛ wo kɔ Dekyɛmso a wobɛhunu nsuo yi wɔ hɔ. Kurofrom ne kuro a ɛbɛn Dekyɛmso a ɛwɔ Asante mantam.

## Baabi A Menyaa Mmoa Firiiɛ
Boɔho

Boɔho yɛ kuropɔn a ɛwɔ Kumase a ɛgyina hɔ ma aboɔ. Tete abakɔsɛm kyerɛ sɛ na ɛyɛ ɛboɔ kɛseɛ bi na na ɛsi saa beaeɛ hɔ. Nkurofoɔ a wɔdii kan kɔsoeɛ hɔ na kyekyeree kuro no bɔɔ wɔn sese wɔ hɔ. Sɛ obi rekɔhwehwɛ obi wɔ saa beaeɛ hɔnom a ɔse merekɔ nkurofoɔ no a wɔte boɔ kɛseɛ no ho hɔnom na ɛhɔ bɛdane Boɔho. 

Ɛnnɛ da yi, woduru Boɔho a, wohunu sɛ adan no dodoɔ no ara sisi aboɔ so. Wei ma yɛhunu sɛ anokwa nsɛm a tete abakɔsɛm kaeɛ no nyinaa yɛ nokware turodoo. Ɛfiri Afrancho kɔ Boɔho nyɛ yera kwan.

## Baabi A Menyaa Mmoa Firiiɛ
Sentase

Sentase yɛ kasa ho adesua ne fa bi a ɛhwɛ ɔkasamu nhyehyeeɛ so. Sentase wɔ Greek kasa mu kyerɛ sɛ yɛrehyehyɛ *(arrangements)* anaa yɛrekeka biribi abɔ mu *(setting out together).* Yei nti kasa nteaseɛ nyinaa gyina kwan a yɛkeka nnyegyeeɛ abɔ mu ne kwan a nteaseɛ bɛtumi aba nnyegyeeɛ ahodoɔ a yɛakeka abɔ mu no na sentase na ɛtumi hwɛ ma saa dwuma yi di mu. Adeɛ baako a ɛsɛ sɛ yɛhyɛ no nso ne sɛ, ɛwɔ kasa biara mu no, deɛ edi mu yie pa ara yɛ ne sentase.

Afei nso, sentase nyɛ adesuadeɛ a ɛhwɛ nteaseɛ ɛsiane sɛ, yɛtumi nya ɔkasamu bi a ɛntɔ asom nanso ɛdi kasa nhyehyeeɛ so na ɛba sentase nhyehyeeɛ mu a ɛnyɛ mfomsoɔ. Yei ma yɛhunu sɛ, ɛnyɛ sentase botaeɛ pɔtee paa ne sɛ ɛrekeka nsɛm no abɔ mu ama no atɔ aso mu, na mmom ɛhwɛ hunu sɛ saa ɔkasamu no di kasa nhyehyeeɛ so.

Afoforɔ wɔ adwene sɛ sentase yɛ mmara bi a ɛda hɔ a ɛhwɛ kwan a yɛfa so keka nsɛmfua ahodoɔ bɔ mu ma no tumi bɛyɛ kasasin, ne ɔkasamu na mmara bi ɛwɔ hɔ a ɛhwɛ hunu sɛ yɛnhyehyɛ nsɛmfua no basabasa, yɛhunu sɛ kwan a wɔbɛfa so ahwɛ ahunu sɛ mfomsoɔ nni ɔkasamu no mu no yɛ hia wɔn sene ɔkasamu no nteaseɛ no.Saa mmara yi ma kasa baako da nso firi afoforɔ ho ɛsiane kwan a wɔfa so hyehyɛ wɔn nsɛmfua wɔ ɔkasamu bi mu nti. 

## Baabi a menyaa mmoa firiiɛ
Tanɔso

Tanɔso yɛ kuro bi a ɛwɔ Kumase a nsuo din na da so. Sɛ wohunu Asuyeboa a na wahunu Tanɔso. Tete abakɔsɛm kyerɛ mu sɛ Bosom Tano firi bono man mu de nsuo firi hɔ bɛsue no wɔ Kumase baabi. Bosom yi ne ne yere na bɛtenaa saa beaeɛ hɔ. Wɔhunu sɛ ɛhɔ dwo a sɛ wɔtena hɔ a ɛbɛboa wɔn nti wɔbɔɔ kuro wɔ hɔ. 

Nkakrankakra saa na afoforɔ nso tu bɛtenaa wɔn nkyɛn wɔ asuo no ho. Ɛyɛɛ kakra no na afei deɛ nnipa adɔɔso wɔ hɔ ama na bɛyɛɛ kuro kɛseɛ. Ne saa nti wɔtoo faako a Bosom Tano de nsuo no bɛsue no Tanoso ɛfiri sɛ ɔne ne yere na ɛdii kan bɛsue hɔ bɔɔ kuro no.

## Baabi A Menyaa Mmoa Firiiɛ
Asuogya

Asuogya yɛ kuro a ɛwɔ Kumase kuropɔn mu a ɛyɛ nsuo din na da so. Kuro a ɛbɛn Asuogya yɛ Mpataseɛ. Abakɔsɛm kyerɛ sɛ na asuo bi da beaeɛ bi a na asuo yi agya na na nkurofoɔ bi teɛ. 

Wɔn a wɔdii kan kɔtenaa hɔ no hunuu sɛ faako a wabɛsueɛ yi yɛ kama a wobɛtumi abɔ kuro wɔ hɔ nti wɔkaa hɔ maa ɛyɛɛ kakra no afoforɔ bɛkaa wɔn ho bɔɔ kuro no na wɔfrɛɛ hɔnom "Asuogya" a ɛkyere sɛ nsuo no agya na na wɔn a wɔdii kan baa saa beaeɛ hɔ no teɛ.

## Baabi A Menyaa Mmoa Firiiɛ
Ntoma

Ntoma yɛ adeɛ a nnipa de yɛ wɔn ho de kyerɛ wɔn amammerɛ, wɔn su ne wɔn dibrɛ wɔ asatena mu na wɔde fura de kata wɔn honam. Nokwasɛm ne sɛ, ntoma boa ma nnipa firi adi a wɔmfɛre wɔn adagya. Nhwehwɛmu ada no adi pefee sɛ mmaa pa ara na wɔde ntoma kasa pa ara. Nnipa pii wɔ botaeɛ nti a wɔfura ntoma. Yei te saa ɛfiri sɛ ɛbinom de ntoma da ase. Afoforɔ nso de bɔ akutia titire wɔ akorafoɔ ntam no, wɔde ntoma din, ne papa a ɛyɛ, ne boɔ, n'hosuo ne mpo ne pam bɔ akutia na wɔtumi de kamfo afoforɔ nso. Ntoma din abɔseɛ ne ne nhyehyɛeɛ so na wɔgyina yɛ nneɛma ahodoɔ yi nyinaa. Ntoma ahosuo gu ahodoɔ pii nanso deɛ Asantefoɔ taa de di wɔn dwuma tuntum, fitaa, kɔkɔɔ, ahahanmono ne awerewa.

Nnipa nam wɔn nyansa so ayeyε mfidie ahodoɔ a wɔde yε ntoma ahodoɔ. Ntoma di dwuma titire mmienu wɔ nnipa abrabɔ mu. Yeinom ne dwuma a ntoma di wɔ deε ɔfura no abrabɔ mu ne deεɔrehwε ntoma no ani so. Deε ɔrehwε ntoma no deε, ntoma no ahosuo, ntoma no mudie wɔ ɔmanfoɔ ani so, sεdeε ɔsom bi gye to mu fa, sεdeε ntoma no ho twa fa, sεdeε wɔasi apam no ama afata ɔhyεfoɔ no no na ɔka ho asɛm.

## Asɛmfua Ntoma Abɔseɛ
Mpaninfoɔ bi kyerɛ sɛ, asɛmfua ntoma firi nsεmfua mmienu, to ne ma mu de kyerε adeε a εnsε sε wobεn obi ansa na wode ama no εfiri sε εyε biribi a ɔdasani de kata n'adagya so. Yei yε adeyε nsεm mmienu nkabom enti sε ɛreyε din asεm a, εhia nsianimu ‘n-’wɔ Asante kasa nsεmfuayε mu. Yei nti na εhia sɛ yεde ‘n-’ si anim na yεanya ‘Ntoma’. 

## Ntoma din ahodoɔ
Ntoma din ahodoɔ bi ne;

* A! Enti ampa sε yεnhu maame bio? 
* A! Owuo amma yεanka yεn asεm.
* Afe bi yε asiane 
* Agya bi wu a, agya bi te ase.
* Mpofirim wuo bɛn ni?
* Abrabɔ atwa me sɛ sradaa. 
* Abusua yɛ dɔm. 
* Owia repue.

## Baabi a menyaa mmoa firiiɛ
Ntomafura

Ntomafura firi tete nteredee yεn nana Adam berε so pεε na nnipa asetena mu nsεm ho adesuafoɔ ntumi nhunu berε pɔtee a nnipa firii aseε furaa ntoma. Wɔdwene sε bεyε mfeε mpem ɔha kɔsi mfeε mpem ahanum (100000 – 500000 BC) ni na nnipa hyεε aseε de ntoma dii wɔn ho dwuma. Nneεma ahodoɔ a na nnipa de kata wɔn adagya soɔ no binom ne mmoa nwoma, nnomaa ntakra, nnubena, nhahamma ne adeɛ. Bεyε mfeε mpem aduasa (30,000 AD) ni na nnipa hyεε aseε sε wɔde paneε a wɔde mmoa dompe ayε ne ahoma repam wɔn ho nneεma. 

## Ntomafura so Mfasoɔ
Ntomafura ho hia pa ara ɛsiane mfasoɔ a ɛwɔ soɔ nti. Mfasoɔ a ɛde ba no bi ne sɛ; 

* Ntomafura boa ma nnipa tumi gyina ewiem nsakyeraeɛ ano. 
* Sɛ ɛduru awɔ berɛ mu a, ntoma boa ma nnipa ho ka no hye. Ɔhyew berɛ mu nso ɛbɔ nnipadua no ho ban firi awia anaa nsawansawa ho.  
* Sɛ ɛba no amammerɛ mu nso a, ntoma tumi kyerɛ obi akyi kwan, diberɛ, ne nipa su ne mpo anidie a ɛsɛ sɛ wode ma no. 
* Bio ntomafura yi obi ahoɔfɛ pue yie pa ara ma nnipa hunu.

## Deɛ wɔgyina so fura ntoma
Nnoɔma pii na nnipa gyina so fura ntoma. Yei bi ne sɛ, nnipa binom nso gyina ntoma ahosuo so na ɛfura. Afei nso, nnipa binom wɔ hɔ a, wɔn ani gye ahosuo pɔtee bi ho na saa ahosuo yinom tumi ka no ma ɔkɔtɔ ntoma bi na wɔsane gyina ntoma no fɛ a ɛyɛ so fura.

## Baabi a menyaa mmoa firiiɛ
Effiduase

Effiduase yɛ kuro a ɛwɔ Kumase kuropɔn mu a ɛyɛ dua din na da so. Kuro a ɛbɛn Effiduase yɛ Kwaaman. Tete abakɔsɛm ma yɛte aseɛ sɛ na dua kɛseɛ bi si beaeɛ bi a na dua no din de "effi".

Nkurofoɔ a wɔdii kan kɔtenaa hɔ no hunuu sɛ faako a dua no si no yɛ baabi pa a sɛ wɔbɔ kuro wɔ hɔnom a ɛyɛ yie nti wɔkaa hɔnom bɔɔ wɔn kuro. Edidi mu a na afoforɔ nso bɛkaa wɔn ho wɔ hɔ maa ɛhɔ bɛyɛɛ kuro kɛseɛ na sɛ obi rekɔhwehwɛ wɔn a ɔse merekɔ nkurofoɔ no a wɔte effin dua no ase hɔ saa na ɛbɛkaa hɔ na maa yɛbɛnyaa Effiduase.

## Baabi A Menyaa Mmoa Firiiɛ
Boɔkrom

Boɔkrom yɛ kuro a ɛwɔ Kumase kuropɔn mu a ɛyɛ ɛboɔ din na da so. Sepe ne kuro a ɛbɛn Boɔkron. Atetesɛm ma yɛte aseɛ sɛ, ɛnam sɛ na  abotan dɔɔso wɔ hɔ nti no na wɔpae boɔ wɔ hɔ. Ɛnam sɛ na wɔpae boɔ wɔ hɔ nti no, ɛbɛtwee nipa adwene baa hɔ maa afei na ɛhɔ na Asantefoɔ dodoɔ no ara kɔfa ɛboɔ de kɔsi wɔn adan san de di wɔn dwuma ahodoɔ. 

Ɛmaa obiara kɔfrɛɛ hɔ ɛboɔ kurom saa maa no bɛkaa hɔnom. Sɛ woduru Boɔkrom ɛnnɛ da yi a, wohunu sɛ adan a ɛwɔ hɔ no sisi aboɔ so na wei ma yɛte aseɛ sɛ anokwa atetesɛm yi yɛ nokware turodoo. Ɛno na maa yɛbɛnyaa din "Boɔkrom" a ɛkyerɛ sɛ ɛboɔ anaa abotan dɔɔso wɔ kuro no so.

## Baabi A Menyaa Mmoa Firiiɛ
Kenyase

Kenyase yɛ kuro a ɛwɔ Kumase kuropɔn mu a ɛyɛ dua din na da so. Antoa ne kuropɔn a ɛbɛn Kenyase. Tete abakɔsɛm kyerɛ sɛ na dua bi din de "kenya" na dua no ase na nkurofoɔ bi kɔtena bɔɔ wɔn kuro.

Abakɔsɛm kyerɛ sɛ na dua kɛseɛ a ɛde "kenya" si beaeɛ bi na nkurofoo bi kɔpue hɔ. Wɔkɔpue hɔ no, wohunuu sɛ saa beaeɛ no yɛ baabi pa a wɔbɛtumi atena hɔ abo wɔn bra nti ɛma wɔbɛkaa hɔ. Edidi mu a na afoforɔ nso tutu bɛtenaa hɔ maa no bɛyɛɛ kuro kɛseɛ na wɔbɛfrɛɛ kuro no din "Kenyase".

## Baabi A Menyaa Mmoa Firiiɛ
Danyame

Danyame yɛ kuro a ɛwɔ Kumase kuropɔn mu a ɛyɛ nsuo din na da so. Ɛfiri Patasie de kɔ Danyame nyɛ yera kwan. Tete abakɔsɛm kyerɛ sɛ na asuo ketewa bi da beaeɛ bi a sɛ wanhwɛ no yie a wonhunu mpo sɛ asuo bi da hɔ. Sɛ wobɛhunu sɛ asuo bi da hɔ a, agye nsuo atɔ ansa na ayiri. Akanfoɔ nso wɔ gyedie bi sɛ Otweduampɔn Nyankopɔn na ma nsuo tɔ. 

Ɛnam sɛ agye sɛ nsuo atɔ ansa na asuo yi ayiri nti, na ɛyɛ wɔn a wɔte saa beaeɛ hɔ no gyedie sɛ Onyankopɔn na tɔ nsuo no ma wɔn sɛdeɛ wɔbɛnya bi de ayɛ wɔn fie adwuma. Ɛnti nkuro mma no frɛ asuo no me-dane-nyame a ɛkyerɛ sɛ wɔn anidasoɔ wɔ Onyame mu sɛ ɔbɛtɔ nsuo ama wɔn na wanya bi de ayɛ wɔn daadaa adwuma. Wei na maa yɛbɛnyaa edin "Danyame" no.

## Baabi A Menyaa Mmoa Firiiɛ
Kwadaso

Kwadaso yɛ kuro bi a ɛwɔ Kumase kuropɔn mu a ɛyɛ nsuo na da so. Ɛfiri Ohwimase de kɔ Kwadaso nyɛ yera kwan. Wohunu Ohwimase a na wahunu Kwadaso. Abakɔsɛm kyerɛ sɛ na asuo bi da asase no so a na ɔmanfoɔ no nya nsuo firi mu de yɛ wɔn fie dwumadie. Mmaa ampa asuo yi ho da. Ɛbi de resi nnoɔma ne ntaadeɛ no na ebi nso de retwe bi kɔ wɔn afie mu. 

Da bi anɔpa bi, mmaa no kɔɔ asuo no so na koraa fɛfɛɛfɛ bi da so. Wɔyii apaeɛ maa no bɛ.daa adi sɛ nananom nsamanfooɔ na wɔde bɛtoo nsuo no so sɛ obiara a ɛbeduru hɔ no na ɔde asa bi anom.Wei maa ɔmanfoɔ no bɛfrɛɛ asuo no sɛ asuo a koraa da so. Wɔde koraa da so koraa da so saa ara na beaeɛ no bɛnyaa din Kwadaso.

## Baabi A Menyaa Mmoa Firiiɛ
Ahweneɛ

Ahweneɛ yɛ ayɛneɛ bi a mmaa ne mmarima nyinaa de yɛ wɔn ho wɔ wiase afanaa pii no ara mu, na ɛma wɔn da nso na ekuo biara nso ne edin a wɔde frɛ no. Wɔ Ghana ha sɛ nhwɛsoɔ no, Nkranfoɔ frɛ no ‘Ashinong’, Adangmefoɔ frɛ no ‘Mue’, Akanfoɔ frɛ no ‘Ahweneɛ anaa Ahondze’, ɛna Anwonafoɔ nso frɛ no ‘Dzonu’. Wɔhyɛ ahweneɛ wɔ adwabɔ ahodoɔ bi te sɛ dipo, bragorɔ, ayie, abadintoɔ, awaregyeɛ ase, ne deɛ ɛkeka ho. 

## Ahweneɛ ahodoɔ
Akanfoɔ ne Anwonafoɔ wɔ ahweneɛ bi a ɛho hia wɔn pa ara wɔ wɔn asetena yi mu na saa ahweneɛ yi na Akanfoɔ frɛ wɔn deɛ no Abodom ahweneɛ (Bodom no kyerɛ sɛdeɛ esi yɛ dede si fa), esiane sɛ bodom baako tumi bɛyɛ mmienu wɔ berɛ tiawa bi mu na ɛnyaa n’abɔseɛ firi Asaase Yaa hɔ. Ahweneɛ korɔ yi ara na Avotri nso kyerɛ sɛ, Anwonafoɔ frɛ no Akosu Dzonu anaa ahweneɛ a ɛyɛ kurukuruwa a ɛkura ramboo ahosuo no nyinaa bi wɔ ho. 

Mpɛtia nso yɛ ayɛneɛ bi a Ghanafoɔ ntoto no ase koraa na ne titire ne Akanfoɔ. Akanfoɔ binom de bi hyɛ wɔn nsa tea ahodoɔ no ne wɔn nan, a nsɛnkyerɛnne ahodoɔ pii na ɛdi ahim wɔ so na ɛbi ne; Pitre, Sebɔ, Gyata, ne Abuburo.

## Baabi a menyaa mmoa firiiɛ
Dɔnkyɔn

Dɔnkyɔn yɛ ayɛneɛ a ɔmanhene ne ahemfo abirempɔn de gu wɔn nsa na wɔhyɛ kɔ anigyeɛ dwabɔ ase de siesie wɔn nsakɔn. Wɔde dɔnkyɔn siesie wɔn ho de kyerɛ tumidie ne diberɛ wɔ Asante ahennie mu, ɛfiri sɛ wɔde sika kɔkɔɔ na ayɛ no fɛfɛɛfɛ. Otumfoɔ nko ara na ɔtumi de dɔnkyɔn nnan gu ne nsa, ɛna abirempɔn nkaeɛ no nso tumi gu mmienu bom. Dɔnkyɔn ahodoɔ no bi ne, kuntumas, ɛfa ne fa, asansantoɔ, burodua, ne akɔnfɛm ti korɔ. Ahosuo a ɛyɛ kente ntoma ahabammono, yɛlo, kɔkɔɔ, ne sika kɔkɔɔ na wɔde yɛ dɔnkyɔn de kyerɛ tumidie, ahonya ne asetenapa wɔ ɔhene no abrabɔ mu.

## Dɔnkyɔn Ahodoɔ

* Kuntumas Dɔnkyɔn:

Kuntumas kyerɛ sɛ ɛmmerɛ m’ase (ɛmmerɛ m’ahinnie anaa me tumi ase), ɛfiri sɛ ɛnyɛ biribiara na wo bɛtumi de akɔ ɔhenepɔn anim. Na ɛyɛ dɔnkyɔn bi a ɛho yɛ den sɛ ɔhene bi benya anaa sɛ wobɛhunu (ɛfiri sɛ, ɛyɛ tete dɔnkyɔn bi wɔnni ho agorɔ koraa). Ɛnyɛ baabiara na ahemfo akɛseɛ yi tumi hyɛ kɔ gye sɛ Ɔmanhene. Tete dɔnkyɔn kuntumas yi bɔ ahemfo nkaeɛ ne kuromma anna nnipa a atwa saa ɔhene no ho ahyia ne sɛ, wɔmfa adwene mu fann, ɔdɔ ne ahobraseɛ nnante wɔ abrabɔ mu na ɛbɛboa ama watu mpɔ. 

* Akɔmfɛm ti korɔ Dɔnkyɔn:

Yei yɛ dɔnkyɔn bi a ɛkyerɛ anidie a ɛsɛ sɛ ahemfo nketewa de ma wɔn ahemfo akɛseɛ. Ahemfo a ɛtumi hyɛ saa dɔnkyɔn yi ne Ɔmanhene, ne abirempɔn. Ԑyɛ dɔnkyɔn bi a ɛkyerɛ sɛdeɛ saa ɔhene no yɛnni ne ho agorɔ anaa wɔntoto no ase (ɔhene ne ho yɛhu). Nsɛnkyerɛnne no ayɛ te sɛ akɔnfɛm ati kɔn na ɛnya wo a ɛbɛ wɔ wo anaa ɛbɛ pira wo, ɛfiri sɛ ano yɛnam na kyerɛ anidahɔ ne ahwɛyie.

## Baabi a menyaa mmoa firiiɛ
Naasenaase

Naasenaase yɛ sika kawa a Ɔmanhene anaa Abirempɔnhene de to wɔn nan de hyɛ sika mpaboa kɔ dwumadie bi ase de kyerɛ tumi a ɔwɔ. Na ɛsane nso kyerɛ sɛ, ɔhene korɔ no ne diberɛ wɔ soro pa ara, na ɔdi sika kɔkɔɔ. 

Wɔkyerɛɛ mu sɛ, ɔhene a ɔde naasenaase no bi to ne nan no te sikakɔkɔɔ so anaa sɛ ɔwɔ agudie pa ara. Botaeɛ a ɛtae naasenaase kawa yi akyi ne sɛ, ɛma ɔhene a ɔde asiesie ne ho no da nso wɔ afoforɔ mu, na ɛkyerɛ saa ɔhene no tumi ne ne diberɛ wɔ Asante ahennie mu. Afei nso, ɛkyerɛ ahwɛyie ne nkoden.

## Baabi a menyaa mmoa firiiɛ
Nsa dua kawa

Nsa dua kawa yɛ kawa a ahemfo de gu wɔn nsa na ɛgu ahodoɔ pii. Saa kawa yi ma ahemfo yi ahosiesie no wie pɛyɛ ma wɔda nso. Saa kawa yi Ɔmanhene na ɔtaa de gu wɔn nsa nifa ne benkum so. Nsa dua kawa no bi ne; Nifa ne benkum kawa, Asinadeɛ kawa, Sradaa kawa, Burodua dɔnkyɔn, akɔnfɛm tikorɔ dɔnkyɔn, asansatoɔ dɔnkyɔn ne kuntumas dɔnkyɔn, Mmɛmfena, ne, Nkyimkyim kawa, ne deɛ ɛkeka ho.

## Nsadua kawa ahodoɔ ne wɔn asekyerɛ

* Nifa kawa (nifa kaa) a ɛkyerɛ tumidie a ɛwɔ ahennie mu.
* Benkum kawa (benkum kaa) a ɛkerɛ tumi a ɔhene korɔ no wɔ. 
* Sɛbɛhoma nsa kawa 
* Asinadeɛ kawa ahodoɔ 
* Sradaa kawa a ɛkyerɛ ahwɛyie. 
* Nkyimkyim kawa a ɛkyerɛ sɛ ahennie mu wɔ nsɛm pii te sɛ deɛ abrabɔ nyɛ tɔɔtenn no. 
* Mmɛmfena Dɔnkyɔn ahodoɔ te sɛ Akɔnfɛm tikorɔ, Burodua, Kuntumas, Asansatoɔ a ɛno nso kyerɛ ahwɛyie ne mfasodeɛ a ɛwɔ obuo ne anidahɔ mu wɔ abrabɔ mu.

## Baabi a menyaa mmoa firiiɛ
Nsatea Kawa

Nsatea Kawa yɛ kawa a nnipa pii ɛnkanka ahemfo de hyɛ wɔn nsatea na ɛboa ma wɔtumi hunu ɔhene bi kɛseɛ, abusua anaa ntɔn korɔ a ɔdɔm. Saa kawa yi nso boa wɔn ahosiesie. 

## Nsatea kawa ahodoɔ
Nsatea Kawa ahodoɔ yi bi na ɛdidisoɔ yi. Saa kawa ahodoɔ yi, ahemfo na wɔtaa hyɛ. 

* Ɔsebɔ kawa a ɛkyerɛ akokoduro
* Pitire kawa a ɛkyerɛ anidie a ɔhene ketewa de ma ne ɔhenempɔn
* Gye Nyame kawa a ɛkyerɛ sɛ Nyankopɔn tumi yɛ adeɛ nyinaa
* Asommorɔdwe kawa
* Dɛnkyɛm kawa
* Nsoroma kawa
* Akyekyedeɛ a nwa ne etuo si ne so kawa
* Mfofo kawa
* Pirammire kawa
* Anomaa a etuo hyɛ n’ano kawa
* Yenyankyerɛ kawa
* Apɔnkyerɛnne kawa
* Tikora anaa nipa ti kawa
* Bi nka bi a bi nso nka bi kawa
* Sankɔfa kawa
* Dua afe kawa

## Baabi a menyaa mmoa firiiɛ
Ahenekyɛ / Ahene Bɔtire

Ahenekyɛ / Ahene Bɔtire yɛ ɛkyɛ a ahemfo de siesie wɔn ti so na ɛma wɔn ahosiesie no di mu. Abɔtire ahodoɔ no pii wɔ hɔ a watwa n'apampam sɛdeɛ ɛbɛyɛ a mframa bɛtumi afa wɔn tiri ase ɛfiri sɛ, ahemfo no tumi tena faako bɛyɛ nnɔnhwere pii wɔ dwumadie bi ase. Mpɛn pii no, abɔtire ne din no gyina adinkra nsɛnkyerɛnne a ɛwɔ mu. Afei nso, wɔtumi hwɛ ɔhene bi abusuaban a ɔfiri mu na wayɛ abɔtire ama saa ɔhene no. Ahene bɔtire ne Ahenkyɛ gu ahodoɔ, na sɛ ɛba deɛ Ɔmanhene de siesie ne ho a, ɔtumi fa abɔtire ahodoɔ no mu biara a ɛne dwumadie a ɔrekɔ aseɛ no fa na ɔne ɔhene foforɔ biara mfa abɔtire korɔ wɔ saa dwumadie no ase. Mpɛn pii no nso, Ɔmanhene tae de abɔtire a nsɛnkyerɛnne a ɛwɔ mu no nnɔɔso na ɛsiesie ne ho sɛdeɛ ɛbɛyɛ a botaeɛ a ɛtae ahosiesie no akyi bɛtumi apue.

## Ahenekyɛ / Ahene Bɔtire Ahodoɔ
Ahenekyɛ / Ahene Bɔtire gu mu ahodoɔ pii. Yei bi ne; 

* Gye Nyame ne mfofo abɔtire
* Efie abosea abɔtire
* Gye Nyame, Nyansapɔ, ne obi nkaa bi a obi nso nka bi kyɛ
* Korɔbɔnkyɛ
* Funtumfunefu Dɛnkyɛmfunefu ne mfofo abɔtire
* Mfofo ne nkwantanan abɔtire
* Mmusuyideɛ ne mfofo abɔtire
* Aya ne Gye Nyame abɔtire
* Nsoroma abɔtire
* Nsoroma ne ɔsrane abɔtire
* Ԑse ne tɛkyerɛma abɔtire
* Akokɔnan abɔtire
* Aniwa abɔtire
* Sɛbɛkorɔ kyɛ
* Ahaherata abɔtire
* Sɛbɛhoma abɔtire

## Baabi a menyaa mmoa firiiɛ
Kɔmmudeɛ / Ayaneɛ

Kɔmmudeɛ / Ayaneɛ yɛ ahosiesie nnoɔma no mu baako a ɛboa yi nipa ahoɔfɛ pue na ɛma ahosiesie no nya mudie.  Saa kɔmmudeɛ yi gu ahodoɔ na dodoɔ no ara yɛ agudie, ɛna ebi nso wɔ hɔ a wɔde nhoma na ɛyɛ. Wɔde nsɛnkyerɛnne ahodoɔ bi te sɛ etuo ne sekan, akokɔnan, afena, mmusuyideɛ, sankɔfa, ne aya na ɛyɛ kɔmmuadeɛ anaa ayaneɛ ahodoɔ no.  Saa kɔmmuadeɛ yi, ahemfo taa hyɛ bi na ɛma wɔn kɔmmu yɛ fɛ na ɛma wɔn ahosiesie no da nso. Afei nso, ɛkyerɛ tumidie.

## Kɔmmudeɛ / Ayaneɛ Ahodoɔ
Kɔmmuadeɛ anaa ayaneɛ ahodoɔ bi na ɛdidisoɔ yi; 

* Adaaboɔ (Adaaboɔ kɛseɛ, Adaaboɔ a ɛyɛ adantɛm, ne Adaaboɔ ketewa)
* Sika asinadeɛ kɔmmu kawa ahodoɔ
* Sɛbɛhoma kɔmmu kawa ahodoɔ
* Wansenkawa (Agudeɛ wansenkawa ne seleba wansenkawa)
* Kanta (Agudeɛ anaa sikakɔkɔɔ kanta ne lɛda kanta)

## Baabi a menyaa mmoa firiiɛ
Ɔkasamu Mmɔho

Ɔkasamu Mmɔho (Compound Sentence) yɛ ɔkasamu tiawa anaa ɔkasamufa titire ahodoɔ mmienu anaa deɛ ɛboro saa a yɛaka abom ayɛ no ɔkasamu baako, na yɛde nkabomdeɛ ahodoɔ no na ɛde ka ɔkasamu tiawa ahodoɔ no bɔ mu yɛ no baako. Saa ɔkasamufa titire yi, yɛbɛtumi nso aka sɛ ɛtumi gyina ne ho so da nteaseɛ bi adi pefee.Yei kyerɛ sɛ ɔkasamu ahodoɔ no a ɛka bom yɛ ɔkasamu mmɔho no yɛ ɔkasamu a ɛtumi gyina ne ho so anaa mpo yɛbɛtumi aka sɛ ɔkasa tiawa ahodoɔ mmienu na yɛaka abom anya kasamu mmɔho na mmom no yɛde nkabomdeɛ ahodoɔ bi te sɛ; na, anaa, nanso, anaasɛ, gye sɛ, mmom ne pii a ɛkeka ho. 

Kae sɛ, ɛnyɛ berɛ biara wɔ Akan kasa mu na yɛde nkabomdeɛ ka ɔkasamu ahodoɔ no bɔ mu ma no bɛyɛ ɔkasamu mmɔho. Yei te saa ɛfiri sɛ, ɛwɔ Asante Twi mu no, sɛ ɔkasamu tenten bi bɛdi mu a gye sɛ yɛde nkabom ahodoɔ no di dwuma.

## Ɔkasamu Mmɔho ho nhwɛsoɔ

* Nte na nsere: Ɛha yi, Nte yɛ ɔkasamu tiawa, na no yɛ nkabomdeɛ a ɛka ɔkasamufa ahodoɔ yi bom, nsere nso ɔkasamu tiawa
* Bra ha na bɛbo me: Ɛha yi, Bra ha yɛ ɔkasamu tiawa anaa ɔkasamfa, na no yɛ nkabomdeɛ a ɛka ɔkasamufa ahodoɔ yi bom, bɛbo me nso ɔkasamu tiawa

## Baabi a menyaa mmoa firiiɛ
Nsɛmfua Nkabom

Nsɛmfua nkabom yɛ adeɛ a ɛboa tumi keka nsɛmfua bi bobɔ mu ma tumi yɛ asɛmfua foforɔ. Yei ne kwan soronko a ɛboa de nsɛmfua foforɔ ba kasa ahodoɔ pii mu. Asɛmfua nkabom yɛ asɛmfua a ɛkura asennua mmienu anaa deɛ ɛboro saa, ɛtumi yɛ nsɛmfua a ɛgyina wɔn ho so. 

Saa nsɛmfua yi tumi yɛ edin, adeyɛ, a yɛrekeka abom ama no ayɛ asɛmfua baako na saa nsɛnkuo wɔ yi ne adeyɛ ne adeyɛ, edin ne edin, adeyɛ ne edin, edin ne edin nkyerɛkyerɛmu, ɛdin ne adeyɛ, ɛdin nkyerɛkyerɛmu ne edin nsiakyibea ne edin nsiakyibea ɛna edinƐnyɛ berɛ biara na nsɛmfua ahodoɔ no a yɛde redi dwuma no bɔ mu baako ɛtɔ da a yɛte asennua ahodoɔ no ntam.

## Nsɛmfua Nkabom ho nhwɛsoɔ
Nsɛmfua nkabom ho nhwɛsoɔ wɔ Asante Twi mu ne: 

## Baabi a menyaa mmoa firiiɛ
Nsɛmfuafɛm

Nsɛmfuafɛm yi yɛ berɛ a yɛrefa asɛmfua bi ɛnyɛ yɛn kasa de abɛwura yɛn nkɔmɔdie mu, yei ba wɔ berɛ a yɛnya asɛmfua bi din pɔtee wɔ yɛn kasa mu. Kasa biara tumi fɛm asɛmfua bi firi kasa foforɔ mu na sɛ wɔfɛm saa no a, wɔma ɛne wɔn kasa mmara anaa nhyehyeeɛ no yɛ pɛpɛɛpɛ na ayɛ sɛ wɔn ara kasa no. 

Kasa ho abenfoɔ ka sɛ asɛmfuafɛm tumi kɔ so wɔ kasa ahodoɔ mmienu a wɔnni twaka biara wɔ wɔn amammerɛ mu. Yei kyerɛ sɛ nyɛ kasa anaa kuo a wɔwɔ nkitahodie bi nko ara na wɔtumi fɛm nsɛmfua firi wɔn ho wɔn ho. Wɔsane kyerɛ mu sɛ obi fɛm kasa bi a ne kasa dada no nsesa na mmom wɔ sesa kasa foforɔ no su de wɔn ankasa kasa su no bɛhyɛ mu na nsɛmfua na wɔtaa fɛm kan. 

Nsɛmfuafɛm yɛ adeɛ a ɛkɔ so wɔ kasa ahodoɔ nyinaa mu na sɛ kasa ahodoɔ hyia a, saa ahyiamu tumi ma obi fa asɛmfua bi a ɛnni ne kasa mu de ba ne deɛ mu. Sɛ nhwɛsoɔ no, Borɔfo kasa afɛm nsɛmfua afiri kasa aduowɔtwe nnan (84) hɔ, a Frɛnkye ne kasa no mu baako titire.

Bio nso, kasa bi te sɛ Akan kasa afɛm nsɛmfua bebree na afiri Borɔfo kasa mu, wɔkyerɛ mu sɛ ɛwɔ amammuo afam, agorɔ afam, adwuma afam, ɔsom afam ne nnipa asetana kwan nkae ahodoɔ pii mu no, Akan afɛm nsmfua ahodo pii afiri borɔfo kasa mu. Wɔkyerɛ mu sɛ, sɛ Akan fɛm saa no a wɔhwɛ hunu sɛ deɛ wafɛm no bɛdi Akan kasa nhyehyeeɛ no so pɛpɛɛpɛ. 
## Nsɛmfuafɛm ho nhwɛsoɔ
Nsɛmfuafɛm ho nhwɛsoɔ wɔ Asante Twi mu ne:

## Baabi a menyaa mmoa firiiɛ
Duase

Duase yɛ kuro a ɛwɔ Kumase kuropɔn mu a ɛyɛ dua din na da so. Abakɔsɛm ma no da adi sɛ na dua kɛseɛ bi si asaase tɛtrɛtɛ bi so a na nnipa tumi tena ase ma ɛyɛ yie, na abakɔsɛm kɔ so kyerɛ sɛ, na wɔtumi si adan bɛyɛ du-num wɔ saa dua kɛseɛ yi ase, na mpo nansa yi ara na saa dua kɛseɛ yi rebu.  

Ɛno nti nnipakuo a wɔkɔsoeɛ wɔ saa dua kɛseɛ yi ase no hunuu sɛ saa beaeɛ no yɛ baabi a wɔbɛtumi atena abɔ wɔn bra nti ɛma wɔbɛkaa hɔnom na wɔde Duase kɛseɛ yi too wɔn akuraa yi so a ɛkyerɛɛ sɛ Dua kɛseɛ no ase na wɔteɛ. Duase bɛn Kenyase wɔ Asante mantam. Ɛbɛ si nnɛ da yi, wokɔ Duase a wobɛhunu saa dua kɛseɛ yi wɔ kurom hɔ.

## Baabi A Menyaa Mmoa Firiiɛ
Bosomtwe

Abakɔsɛm kyerɛ sɛ ɔbɔfoɔ bi a na wɔfrɛ no Akora Bompe a ɔfiri kokofu Asaman bɛbɔɔ ne sese wɔ kwaeɛ yi mu. Ɛno nti da koro bi na ɛyɛ dabɔne, na ɛyɛ akwasidɛɛ a wɔnkɔ ahayɔ, nanso ɔbɔfoɔ yi yɛɛ n'adwene sɛ ɔkɔpɛ biribi ne ne yere abɛdi. Ɔnenam no ara ɔkɔtoo ɔtwe, na ɔbɔɔ ɔtwe no tuo, nanso aboa no anwu, ɛno nti ɔbɔfoɔ no dii mogya a ne tuo no de aberɛ ɔtwe no akyi kɔhunuu sɛ ɔtwe no gyina ɔtadeɛ ketewa bi ano. Ɔbɔfoɔ yi sane bɔɔ ɔtwe yi tuo maa aboa yi too ne ho too ɔtadeɛ yi mu.

Ɛno nti ɔbɔfoɔ no de anigyeɛ yɛɛ n'adwene sɛ ɔrekɔfa aboa yi afiri nsuo no mu. Anwanwasɛm ne sɛ abɔfoɔ no duruu nsuo no ano no, na ɔhunuu nsuo no ase nanso wanhunu aboa ɔtwe no. Wei maa ɔbɔfoɔ no bɔɔ hu sɛ na amaneɛ bɛn na ɔrebɛhunu no nnɛ Akwasidɛɛ yi. Ɔgyina redwendwene no ara, ɔhunuu se mpataa bi awuwu gu nsuo no ani na ebi nso nenam nsuo no mu a wɔnwuiiɛ. Wei maa ɔbɔfoɔ no kyeree mpataa no bi maa ne kraman a na ɔfrɛ no daakye sɛ ɔnwe, na sɛ ɔwu a, na kyerɛ sɛ saa ara nso na nipa we bi a ɔbewu. 

Nanso anwanwasɛm ne sɛ, nansa akyi no, ɔbɔfoɔ no hunuu sɛ ne kraman no reyɛ kɛseɛ, ɛno nti ɔhyɛɛ aseɛ ne ne yere wee ɛnam no bi. Akyiri yi no ɔbɔfoɔ no hunuu sɛ asaase no wɔ wura nti ɔbaa kuro kɛseɛ mu bɛbɔɔ Nana Obiri Yeboah (Asantehene a ɔdi kan) amaneɛ maa ɔno nso ne ne dɔm dii ɔbɔfoɔ no akyi baa kwaeɛ no mu bɛhunuu sutadeɛ no, ɛnam sɛ na ɛda no yɛ da bɔne nti, ɔbɔfoɔ no nso susuu sɛ nsuo no yɛ ɔbosom na aboa ɔtwe no nso yɛ nsuo no ho bosom a ɔbɛyii ne ho adi kyerɛɛ no nti ɔtoo nsuo no din sɛ ɔbosom ɔtwe, na ɛno na nnɛ yi wɔabɛfrɛ no Bosomtwe, a ɔkyerɛ sɛ Ɔtwe a ɔyɛ Ɔbosom.

## Baabi A Menyaa Mmoa Firiiɛ
Ayeduase

Ayeduase yɛ kuro bi a ɛwɔ Kumase kuropɔn mu a ɛyɛ dua din. Abakɔsɛm kyerɛ sɛ, kane no na ɛfiri Oforikrom de ba Kotei nyinaa yɛ kwaeɛ. Na ɔbɔfoɔ bi kɔ ahayɔ a na wakɔgye nahome wɔ ayɛ dua kɛseɛ bi ase. Ɔbɔfoɔ yi hunuu sɛ faako a ɔkɔgye n'ahome no yɛ baabi pa a ɔbɛtumi ne n'abusua abɛtena abɔ wɔn bra.

Ɛno nti ɛyɛɛ kakra no na nnipa redɔɔso a na ɛhɔ retrɛ no, ɔbɔfoɔ no ne n'abusuafoɔ yɛɛ wɔn adwene sɛ wobɛtu akɔtena saa ayɛ dua bi no ase a na ɔbɔfoɔ no kɔgye n'ahome no. Ɔbɔfoɔ yi ne ne yere tu kɔtena hɔ no afoforɔ nso bɛkaa wɔn ho maa ɛhɔ bɛyɛɛ kuro kɛseɛ. Wei na maa yɛbɛnyaa din Ayeduase no. Ayeduase bɛn Kotei wɔ Asante mantan.

## Baabi A Menyaa Mmoa Firiiɛ
Akyekyedeɛ Akyi

Akyekyedeɛ Akyi yɛ ntoma bi din. Saa nsɛm yi yɛ ɛbe bi a woatwa no tia a ne tenten mu ne sɛ, "huruiɛ si akyekyedeɛ akyi a, ɔsi hɔ kwa". Ɛne sɛ, sɛ yɛhwɛ a akyekyedeɛ yɛ aboa bi a n'akyi yɛ den pa ara te sɛ ɛboɔ, ɛno nti sɛ huruiɛ yi si n'akyi a ɔsi hɔ kwa ɛfiri sɛ ɔnya aduane biara nni, ɔntumi nka n'akyi nso. 

Ɔkwan bi so no ntoma yi din bɛtumi akyerɛ sɛ nea obi bɛyɛ biara no ɛmfa ne ho, ɛnka no mpo na ayɛ no ya. Sɛ ɔbaa bi te fie bi mu na fie hɔfoɔ ne no nya asɛm na sɛ ɔfira saa ntoma yi a, na ɛkyerɛ sɛ ɔde reka biribi akyerɛ wɔn sɛ hwee mfa ne ho na sɛ wɔyɛyɛyɛ a wɔbɛgyae. Na ɔno ankasa no biribiara ntumi no.

## Baabi a enyaa mmoa firiiɛ
Efie Mmosea

Ɛyɛ nsɛnnahɔ sɛ " efie mmosea twa wo a, ɛsene sekan". Sɛ yɛrekyerɛ asɛm yi traa mu a, efie mmosea yɛ mmosea bi a obi ahyɛ da aboa ano wɔ ne efie anim anaasɛ nsuo aboa ano nanso onipakorɔ no ansesa amfiri hɔ, sɛ saa mmosea yi twa onipa no a, ɛyɛ a na ɛyɛ no ya pa ara sene sɛ mmosea foforɔ biara bɛtwa no. 

Saa efie mmosea yi bɛtumi nso agyina hɔ ama abusua. Akanfoɔ wɔ gyidie sɛ abusua wɔ hɔ sɛ wɔbɛboa wɔn ho wɔn ho na wɔankɔtɔ amaneɛ kɛseɛ mu. Nti sɛ obi nya asɛm anaa ɔkɔ ɔhaw bi mu na sɛ ne nnamfonom mpo po no a, ɔwɔ awerɛhyɛmu sɛ, sɛ ɔkɔ n'abusua hɔ a abusua no bɛgye no fɛ so asane adi n'akyi kɔpem sɛ ne haw no bɛbrɛ ase. 

Sɛ anigyesɛm nso ɛba a,abusua no bom sere. Kyerɛ sɛ woresu a abusua ne wo bom su, sɛ woresere nso a saa ara. Nti ɛkoba sɛ obi hunu sɛ ne busuani bi asɔre atia no a, ɛtumi yɛ no ya pa ara. Ɔpɛ sɛ ɔda yaw yi adi nanso ɔmpɛ sɛ abusuamanso biara bɛba nti ɔtumi fira ntoma yi. Saa ntoma yi ne ntoma bi a wɔfrɛ no "Efie nwansena" nyinaa yɛ ntoma bi a, ne nkyerɛaseɛ yɛ baako.

## Baabi A Menyaa Mmoa Firiiɛ
Dua Korɔ Gye Mframa A Ebu

Ntoma yi din yɛ afotusɛm ma nnipa a wɔwɔ abusua bi mu anaa ɔman bi mu. Sɛ yɛrekyerɛ aseɛ abusua afa mu a yɛbɛkyerɛ no kwan mmienu so. Deɛ ɛdi kan ɛnne sɛ, abusua bi wɔ hɔ na hia ne ahokyerɛ wɔ mu na sɛ onipa baako tumi bɔ ne ho mmɔden gyina bɛyɛ defoɔ a, nea yɛhunu ne sɛ mpɛn pii no abusua no nyinaa dane no. Sɛ obi bɛkɔ sukuu o, obi bɛnya asɛm o, onipa baakofoɔ yi ara.

Afei nso wɔtumi ka asɛm yi berɛ a ohiani bi wɔ abusua bi mu nanso abusua no dodoɔ no ara ayɛ yie na wɔmfii no. Bio, sɛ ɛkɔba sɛ ɔman adwuma bi ba na sɛ obi wɔ kuro no mu na ɛnam ne mmaninsɛm ne n'ahoɔden nti kurom hɔfoɔ gyae adwuma no bɔ ne so a ɔbɛbɔ mmɔden ayɛ bi deɛ nanso ɛnyɛ sɛdeɛ ɔman no nyinaa aboa ayɛ. 

Mpanin se "atwee mmienu boro eyuo", wɔnsom nso ɛne nnipa.aboa ayɛ. Ɔbaakofoɔ yɛ kwasafo adeɛ a, ɛnkyɛ na wabrɛ afei nso baakofoɔ nsa nso Onyame ani kata. Dua koro gye mframa a ebu, ɛno nti na ɛwɔ sɛ obiara boa ma wɔyɛ adwuma biara a ɛda abusua mu anaa ɔman bi mu. Akanfoɔ mmaa a saa nsɛm yi mu biara ato wɔn no tumi fira ntoma yi.

## Baabi A Menyaa Mmoa Firiiɛ
Akanfoɔ Akɔmfosɛm

Akanfoɔ wɔ gyedie wɔ abosom ne akomfoɔ mu sɛ wɔyɛ Onyankopɔn anamsifoɔ a wɔfa wɔn so di nkitaho. Akanfoɔ ntoto abosom ase koraa ɛfiri sɛ wɔ gyedi sɛ Onyame ama wɔn tumi soronko a wɔtumi boa nnipa wɔ awoɔ, sika ne akwantuo ho nsɛm.

Abosom bɔ nnipa ho ban wɔ sunsum bɔne ho. Abosom boa amanaman na yɛwɔ gyedie sɛ abosom no yɛ Onyame mma a wɔtumi ne Nyame di nkitaho. Obosom kyere abayifoɔ ne abɔnefoɔ na ɔtumi kum wɔn mpo.

## Baabi A Menyaa Mmoa Firiiɛ
Gramofon Mpawa

Gramofon Mpawa yɛ ntoma bi din. Na abakɔsɛm kyerɛ sɛ na wɔde saa ntoma yi too tete plɛte bi a na nnwom na ɛwɔ so. Saa plɛte yi na na wɔde bɔ nnwom wɔ wɔn anigyebea,  

Gramofon mpawa no wɔ hɔ deɛ nanso ɛnnɛ yi wɔayɛ no nketewa a nnwom ne sini ahodoɔ na ɛwɔ so.Sɛ ɔbaa fira saa ntoma yi bi a ɛkae yɛn tete anigyeɛ bi ne tete nnepa bi.

## Baabi A Menyaa Mmoa Firiiɛ
Asetena Pa

Asetena pa yɛ ntoma bi din. Na saa asɛm yi ntoasoɔ ne" ma awerɛfiri" na ne tenten mu ne sɛ asetena pa ma awerɛfiri. Sɛ obi di ohia kyɛ na sɛ ɔnya sika na afei ne ho tɔ no a ɔtumi tɔ ntoma yi bi fira. 

Bio, sɛ wone obi di hia na ɔyɛ yie na ɔnkae wo a, baako a ahia no no tumi fira ntoma yi bi de kasa kyerɛ no sɛ ɔnni nkaeɛ.

## Baabi A Menyaa Mmoa Firiiɛ
Kɔbene

**Kɔbene** yɛ ntoma bi din. Sɛ obi wu a nnipa no bi fira kɔbene na ebi nso fira birisi. Nea ɛteɛ ne sɛ obi maame anaa ne papa wu a wɔn a wɔbɛn efunu no pɛɛ no na wɔtaa fira saa kɔbene yi. Akunafoɔ nso taa fira saa ntoma yi pa ara. Wɔfira ntoma yi de kyerɛ aniberɛ bi a wɔwɔ mu. 

Sɛ ɔbaa bi kunu wu na sɛ wɔde no to mpa mu a, efunu no da hɔ anɔpa no ɔkunani no fira birisi. Saa ara nso na wɔn a wɔbɛn no pa ara te se efunu no awofoɔ no nso fira bi saa ara.

## Baabi A Menyaa Mmoa Firiiɛ
Fred Nuamah

**Fred Nuamah** (wɔwoo no Frederick Kwaku Nuamah; Obubuo 5, 1975) yɛ Ghanani sinitwani, sini kwankyerɛfoɔ ne ɔyɛfoɔ a wonim no yie sɛ ɔdi dwuma wɔ sini *The Game* mu. Ɔno na ɔhyehyɛɛ Ghana Movie Awards & Ghana TV so dwumadiɛ Abasobɔdeɛ ne ne kwankyerɛfoɔ panin, afe afe abasobɔdeɛ ho ɔyɛkyerɛ a ɛkyerɛ sɛ ɔyɛ adwuma yie wɔ Ghana sini adwumayɛ mu.

## Abrabɔ ahyɛaseɛ
Wɔwoo Nuamah wɔ Nkran, na ɔfiri Ada ne Obuasi, kuro bi a ɛwɔ Asante Mantam Anafoɔ fam wɔ Ghana.

Ɔnyaa din bere a ɔdii dwuma wɔ sini *Matters of the Heart* mu wɔ afe 1993. Ɔkɔɔ so dii dwuma a ɛboa wɔ sini ahorow a The Prince Bride, Heart of Men, Material Girl ne 4 Play ka ho mu. Wɔ afe 2010 mu no, Nuah puei wɔ *The Game* mu, a Abdul Salam Mumuni na ɔkyerɛɛ no kwan.

Nuamah dii dwuma wɔ *Amakye and Dede* a wɔdii kan yii wɔ Silverbird Cinema wɔ Accra wɔ Oforisuo 26, 2016.

Na ɔyɛ NDC muni na ɔyɛ obi a ɔpɛ sɛ ɔyɛ mmarahyɛ bagua mu ɔkannifo ma National Democratic Congress (NDC) ma Ayawaso West-Wuogon wɔ Greater Accra mantam mu, nanso akyiri yi wɔtwee ne ho fii primaries no mu na ɔkɔ boa John Dumelo, aberante bi a ɔyɛ ɔmanyɛfoɔ a ɔmaa no kwan sɛ onni nkongua no akyi no mu. Ɔkyerɛkyerɛɛ mu sɛ ɛnyɛ abɔnten so nneɛma na enyaa ne so nkɛntɛnso na mmom ɔyɛɛ saa maa NDC biakoyɛ wɔ krataa bi a ɔkyerɛw kɔmaa kuw no kyerɛwfo panyin, Fifi Fiavi Kwetey.

### Ghana Sini Abasobɔdwɛ (Ghana Movie Awards)
Wɔ bosome Ɔpɛpɔn da ɛtɔ so baako (1), afe 2009 no, Fred Nuamah hyehyɛɛ Ghana Sini Abasobɔdwɛ (Ghana Movie Awards) baabi a ɔwɔ dibea sɛ CEO.

## Sini ho mfonini a wɔapaw

* *Matters of the Heart*, 1993 (Cameo Role)
* *Dons in Sakawa (2009) as Bank Manager*
* *The Prince Bride* (Supporting Role) 2009
* *The Heart of Men* (Supporting Role) 2009
* *The Game (*2010) as Jake Freeman
* *Material Girl* (Supporting Role) 2010
* *4 Play* (Supporting Role) 2010
* *Temptation* (Supporting Role) 2010
* *4 Play Reloaded (2010) as Barrister* (Supporting Role)
* *Pool Party* (Supporting Role) 2011
* *Amakye and Dede (*2016)
## Abɔnten so nkitahodi ahorow

*  at IMDb

## Beaeɛ a mmoa firi
DJ Abass

**nnianimu** 

**DJ Abass**  yɛ nsɛm ho amanneɛbɔ ne anigyede ho ɔfotufo, ɔbɔ amanneɛ, DJ, ne compere a ɔwɔ United Kingdom. Ɔyɛ anigyede ne nsɛm ho amanneɛbɔ adwuma kuw, DJAMEDIA no CEO. Ɔsan nso yɛ obi a wonim no yie wɔ Nigeria ni Afrikafo a wɔwɔ United Kingdom mu sɛ ɔde television so dwumadi Intro ne Big Nigerian Independence Intro Jam series kyerɛe na ɔne no yɛɛ adwuma.